b'\n_START_ARTICLE_\nPape\xc5\xbe Evzebij\n_START_SECTION_\n\xc5\xbdivljenjepis\n_START_PARAGRAPH_\nV njegovem \xc4\x8dasu so se nadaljevali spori glede sprejema odpadlih v \xc4\x8dasu Dioklecijanovega preganjanja. On je v nasprotju do svojega predhodnika Marcela, ki je zastopal izredno strogo stali\xc5\xa1\xc4\x8de, predlagal milej\xc5\xa1e pogoje za sprejem. Vendar tudi to nekaterim ni bilo v\xc5\xa1e\xc4\x8d in je zopet pri\xc5\xa1lo do nemirov, ki jih je vodil neki Heraklij. To je izkoristil cesar Maksencij kot pretvezo, da je tudi njega izgnal iz Rima kot njegovega predhodnika; prav tako je izgnal njegovega nasprotnika, tokrat na Sicilijo. Tako je njegov pontifikat trajal komaj \xc5\xa1tiri mesece, torej od 18. aprila do 17. avgusta 309. V izgnanstvu je Evzebij kmalu umrl. _NEWLINE_Pape\xc5\xbe Evzebij je krstil v Rimu poznej\xc5\xa1ega svetega \xc5\xa1kofa Evzebija iz Vercellija, ki mu je pri krstu dal tudi svoje ime.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nEvzebij je pokopan v Kalistovih katakombah v Rimu, tako kot njegov predhodnik Marcel I.. _NEWLINE_Damaz I. mu je dal vklesati na grob epitaf sestavljen iz 8 heksametrov. Tam je zapisano, da je bil mu\xc4\x8denec, \xc4\x8desar ni treba razumeti v strogem pomenu besede. Ko hvali odlo\xc4\x8dnost in usmiljenost pape\xc5\xbea, z ostrimi besedami graja njegove nasprotnike: zapeljevanje, nesloga, prevrat. _NEWLINE_Njegov god je 17. avgusta (prej 26. septembra); to je dan, ko je bil poslan v pregnanstvo.'